Bosasa betaal glo maandeliks miljoene se omkoopgeldAngelo Agrizzi. Foto: Itumeleng English/ANA Die Zondo-kommissie van ondersoek na staatskaping het Woensdag gehoor die omstrede fasiliteite-bestuursgroep Bosasa het glo maandeliks tussen R4 en R6 miljoen se omkoopgeld betaal. Angelo Agrizzi, voormalige operasionele hoof by Bosasa, het voor die kommissie getuig dat Bosasa glo vakbondleiers in hul sak gekry het om hul sake te doen by Sasol en ander staatsbeheerde maatskappye, insluitend die Poskantoor en Lughawemaatskappy (ACSA). Volgens Agrizzi het Simon Mofokeng van die vakbond CEPPAWU ŉ salaris ontvang van Gavin Watson, Bosasa se uitvoerende hoof, om druk te plaas op Sasol om vir Bosasa kontrakte te gee. Hy het ook gesê Mofokeng het maandeliks kruideniersware en kontantbetalings gekry en dat sy vrou later deur Bosasa aangestel is. Watson het sy sakevennoot, Danny Mansell, uitgekoop by Bosasa nadat die verhouding tussen die twee versuur het, volgens Agrizzi. Hy het toe glo die aandele wat hy by Mansell gekoop het, gebruik as ŉ front vir swart ekonomiese bemagtiging. Watson het glo ŉ veldtog van stapel gestuur om ŉ aantal kontrakte in die spyseniering- en fasiliteitebestuur-industrie te bekom. Volgens Agrizzi het Watson hom eendag gebel om ŉ vergadering met Mofokeng by te woon. Mofokeng moes glo in die tyd ŉ spysenieringstender vir Bosasa by Sasol bekom. Hy het hulle glo aangeraai om die prys vir die tender aan te pas. “Watson het my gevra om met Mofokeng te ontmoet en druk op hom te plaas sodat hy druk op sy vakbond kon plaas om ŉ werkstilstand te bewerkstellig sodat Sasol se bestuur die tender vir Bosasa sal gee.” Bosasa se spysenieringskontrak met Sasol was van 1999 tot 2002 in plek waarna dit ontbondel is en aan ŉ maatskappy wat deur Gregg Lacon-Allan besit is, verkoop is. Lacon-Allan het saam met Agrizzi by Molope Foods gewerk. Angelo Agrizzi. Foto: Itumeleng English/ANA “Ek is normaalweg aangesê om Mofokeng se kruideniersware maandeliks voor te berei. Watson het my beveel om verskeie goed, insluitend braaipakke en koeldranke te bring wat aan Mofokeng afgelewer moes word.” Volgens Agrizzi is die koste hiervan as bedryfkostes in die maatskappy se boeke aangeteken en het elke bestelling tussen R10 000 en R15 000 gekos maar Mofokeng het soms nog vleis versoek. Agrizzi het ook voor die kommissie getuig dat toe ŉ vyfjaarkontrak deur ACSA aan Bosasa toegeken is om veiligheid te voorsien in die parkade by die OR Tambo-lughawe in 2011, hy hope kontant na die lughawe sou vat om betalings te maak aan sekere individue wat vir ACSA gewerk het. Volgens Agrizzi was daar ook gevalle waar direkteurs na Watson sou kom en geld sou vra vir kontant om as omkoopgeld te gebruik. Agrizzi sou dan na die inloopkluis stap om die geld te kry. Volgens hom was die omkoopgeld enigiets tussen R5 000 en R1 miljoen. Hy het getuig Bosasa het maandeliks tussen R4 en R6 miljoen in kontant aan omkoopgeld bestee. “Dit was ŉ druppel in die emmer gegewe die maandelikse omset. Die kontant in Watson se inloopkluis is net vir omkoopgeld gebruik en vir niks anders nie.” Agrizzi sal Donderdag met sy getuienis voortgaan.